上丘郎中生辰詩
作者：韓駒
朝代：宋

paragraphs: 瑯玡崒嵂神仙居，雲中縹緲飛雙鳬。
玉皇步虛求真儒，翱翔萬里朝皇都。
金門待詔登公車，彤墀耿耿攄良謨。
寵光已覽升榮途，握蘭華省歲云徂。
下憐民物來剖符，寬即不猛鞭用蒲。
薰陶一味清和敷，報政嘗聞帝曰俞。
要令仁風及海隅，光華玉節徯來蘇。
黄童白叟爭歡呼，不須輓粟更飛芻。
已見年豐樂有餘，玉宇風清化日舒。
寶爐煙裊度垂弧，憑誰爲我倩麻姑，滿泛金波倒玉壺。
願君不老八千歲，何啻二十四考居中書。